***2–3 metų amžiaus vaikų meninės raiškos gebėjimų ugdymo (si) ir vertinimo pavyzdys***


**Ikimokyklinis amžius.** 2–3 metai.

**Ugdymo (si) situacija**. Šio amžiaus vaikai smalsūs, imlūs įspūdžiams, domisi naujais daiktais, vaizdais, veikia spontaniškai ir nebijodami suklysti, atranda naujus veiksmus ir gyvai reaguoja į netikėtą rezultatą. Kilo mintis valymo kempinėles, šepetėlius panaudoti kaip priemones meninei raiškai, eksperimentavimui vaizdais bei spalvomis.

**Tikslas**. Spontaniškai veikiant su kempinėmis, šepetėliais daryti atspaudus, eksperimentuoti, atrasti naujų meninės raiškos būdų.

**Priemonės**. Nenaudoti šepetėliai (šveitimo, plovimo, valymo), nenaudotos kempinės, guašo dažai, vonelės guašui supilti, A3 formato lapai, padėklai.

|  |  |
| --- | --- |
| ***Užduotis / veikla*** | ***Kaip ir kokius gebėjimus vaikai ugdosi?*** |
| Vaikai apžiūri, tyrinėja grupėje išdėliotas valymo kempinėles, šepetukus, šluostes. Vaikai pastebi, kad priemonės yra skirtingos: kietos, minkštos, švelnios, aštrios, duriančios... Auklėtoja kartu su vaikais įvardija skirtingas priemones (aštrus šepetukas, švelni kempinėlė ir pan.).  Apžiūrėjus priemones, vaikams pasiūloma sudėlioti ant padėklų taip, kaip nori. Visos kompozicijos nufotografuojamos.    Vaikams pasiūloma daryti atspaudus kempinėlėmis ir šepetėliais ant popieriaus.  Kiekvienas vaikas pasirenka norimą priemonę, įmerkia į dažų vonelę ir padaro atspaudų.  Vaikai skatinami eksperimentuoti:   * išbandant dvi spaudavimo priemones; * spaudžiant priemones švelniai ir stipriai, braukiant, vingiuojant, sukant ratus popieriaus lape; * spauduojant skirtingomis spalvomis, jas maišant, stebėti, kaip keičiasi spalvos; * išbandant skirtingas kempinėlių puses.   Vaikai skatinami džiaugtis, spontaniškai reikšti emocijas ir eksperimentuoti, mėgautis procesu, atrasti naujus veikimo būdus su dailės priemonėmis ir medžiagomis.  Vaikai skatinami papasakoti apie savo darbelį klausiant: „Kas čia, ką nupiešei?“  Pasibaigus veiklai vaikai skatinami pagal galimybes sutvarkyti darbo vietą, priemones, nusiplauti rankas.  Vaikai apžiūri visų vaikų dailės darbelius ir išsako savo mintis. | ***Pažinimo gebėjimai*** lavėja, kai vaikai lytėdami apčiuopia, lygina paviršius, spalvas; pastebi, kad skirtingi paviršiai palieka skirtingus pėdsakus. |
| Atliekant veiklą ugdomi ***judėjimo gebėjimai***: lavėja vaikų smulkioji motorika: riešo ir plaštakos judesiai, akies ir rankos koordinacija. |
| ***Socialiniai (savivokos) gebėjimai.*** Formuojamas pasitikėjimas savo galiomis, kai vaikas pats sprendžia, kokią raiškos priemonę pasirinkti; kokiu būdu spauduoti ir pan. |
| ***Komunikavimo gebėjimai*** ugdomi, kai vaikai išklauso ir reaguoja tinkamais veiksmais į keletą auklėtojos nurodymų; plėtoja žodyną pasakodami apie savo darbelį ar komentuodami kitų vaikų darbelius. |
| ***Kūrybiniai gebėjimai*** lavėja eksperimentuojant, spontaniškai veikiant, maišant spalvas, pažįstant skirtingus paviršius. Lavėja ***estetinis suvokimas***, apžiūrint darbelius, pasakant, ar patiko dailės darbelis, džiaugiantis savo ir draugų rezultatais... |
| ***Ugdymo gairės***  Idėjos kūrybiniams eksperimentams:   * spauduoti pagal muziką; * spauduoti abejomis rankomis vienu metu; * kurti vieną paveikslą dviese; * kurti atspaudų mozaiką; * išbandyti spaudavimą ant kitokių paviršių: tapetų, medžiagos, medžio. | |

***Vaikų pasiekimų vertinimas***

***Ką vertiname stebėdami vaikų veiklą?***

Atliekant veiklą stebimas susidomėjimas procesu, naujomis priemonėmis, gebėjimas suprasti žodinius nurodymus.

Kai vaikai spauduoja, stebimas vaiko įsitraukimas į veiklą, spontaniškumas, gebėjimas drąsiai veikti su priemonėmis.

Reflektuojama, kaip sekėsi sudominti vaikus, kokių naujų įgūdžių jie įgijo. Galima užfiksuoti (garso / vaizdo įrašu ar užrašius) vaikų pasakymus, ką jie įžvelgė spalvotuose spaudiniuose ir jais papildyti vaiko pasiekimų aplanką,pakomentuojant, kokie individualūs gebėjimai atsiskleidė ar buvo pastebėti šioje veikloje.

Dalijantis informacija su tėvais apie vaikų pasiekimus, prasminga vaikų veiklą fotografuoti ir nuotraukomis su komentarais papildyti vaiko pasiekimų aplanką.

**Nuoroda:** [http://www.kigaportal.com](http://www.kigaportal.com/)